**Լրագրողների վերապատրաստման դպրոց. ընթացքի ուղղությունները**

**Ցեղասպանության 100-րդ տարելիցին ընդառաջ**

ՀՀ Սփյուռքի մեծարգո նախարար,

հարգարժան նախագահություն,

հարգելի գործընկերներ և հյուրեր,

լրագրողների համահայկական 5-րդ համաժողովում որոշվեց Երևանի պետական համալսարանում կազմակերպել Սփյուռքի լրագրողների վերապատրաստում:

2011 թվականին 13 երկրից ժամանած լրագրողները դասախոսություններ լսեցին տարբեր թեմաներով: Դրանք առնչվում էին լրագրողական վարպետությանը, էթիկական և օրենսդրական խնդիրներին, նոր և այլընտրանքային մեդիային, արևմտահայ և սփյուռքահայ մամուլի պատմությանը և արդի փուլին: 2012-ին` այս տարվա ամռանը, մեր մոտեցումը խնդրին մի փոքր այլ էր: Սփյուռքի նախարար տիկին Հրանուշ Հակոբյանի առաջարկով վերապատրաստումն իրականացվեց երեք ուղղություններով.

* Հայ- թուրքական հարաբերություններ,
* Հայ ադրբեջանական հարաբերություններ,
* Ցեղասպանագիտություն:

Ուղղություններ, որոնց վերաբերյալ յուրաքանչյուր հայ լրագրողի իմացություննե­րի շրջանակը որքան մեծ, այնքան ասելիքը ճիշտ և թիրախավորված:

Մոտենում է հայոց Մեծ եղեռնի 100-րդ տարելիցը, որին երկրիս իշխանությունները պատրաստվում են յուրովի, սփյուռքի հասարակական-քաղաքական կառույցները պատրաստվում են յուրովի, հայ պատմաբանը պատրաստվում է յուրովի, հայ իրավագետը պատրաստվում է յուրովի, հայ արվեստագետը պատրաստվում է յուրովի, հայ քաղաքագետը պատրաստվում է յուրովի:

Հայ լրագրողը ևս իր առաքելությունն ունի, իր բաժին բեռն ունի, և իր գործունեությունը յուրովի է այնքանով, որ առնչվում է վերը թվարկված բոլոր ոլորտները ներկայացնողների գործունեությանը:

**Բայց հայ լրագրողը միայն փաստն արձանագրող չէ, հայ լրագրողը միայն իր ապրած օրվա և ժամանակի անխարդախ տարեգիր չէ, հայ լրագրողը միայն խնդիրներ առաջադրող և այդ խնդիրների լուծմանը հետամուտ հրապարակագիր չէ. հայ լրագրողը նաև իր ժողովրդին վաղվա մեջ ապրելու իդեալ տվողն է…**

2015 թվականին լրանում է հայոց դեմ իրագործված մեծագույն ոճրի 100-րդ տարելիցը:

Հավատալ,

որ մինչև 2015-ը Թուրքիան կընդունի ցեղասպանության փաստը,

որ աշխարհի բոլոր պետությունները կճանաչեն հայոց պահանջատիրությունը,

որ հայոց պատմական հայրենիքը պիտի ամբողջանա Արաքսի երկու ափերին,

որ երևանյան իր բնակարանի պատուհանից Արարատի ներկայությունը վայելելը պարզապես հայ մարդու քմայքի դրսևորումը պիտի լինի…,

որ իրողություն կդառնա Արցախի դե-յուրե միացումը մայր հայրենիքին (դե- ֆակտո այն միացված է) և մտածել,

որ առաջին գիծ հասկացությունը պարզապես սահմանի ու սահմանագծի է վերածվելու…

Շարունակե՞մ թվարկումը, թե համամիտ եք, որ այդպես մտածելու երջանկությունն ապրելու համար ճանապարհ ունենք անցնելու:

Ուստի մեզ` հայ լրագրողներիս, դժվար առաքելություն է բաժին ընկել, քանզի մեր ասելիքի հասցեատերը և՛ ներքին լսարանն է (հայրենիք և Սփյուռք), և՛ արտաքին աշխարհը, իսկ 2015-ը մոտենում է արագորեն: Նշանակում է` մենք փակելու ենք հետեղեռնյան առաջին հարյուրամյակը և սկսելու ենք երկրորդը:

Առաջին հարյուր տարին իմաստավորելու դժվար գործը նույնպես մեզ է վիճակված: Առանց իմաստավորելու ինչպե՞ս պիտի նախանշենք մեր անցնելիք ճանապարհը հաջորդ 100 տարում:

Ահա այս հարցադրումների և հրամայականների գիտակցմամբ է շարունակելու հայոց մայր համալսարանը իրականացնել լրագրողների պատրաստման և վերապատրաստման գործը:

**Հ. Գ.** Պարոն Համբիկ Մարտիրոսյանը (Բեյրութի <<Խոսնակ>> պարբերականի գլխավոր խմբագիր) առաջարկեց հիմնել Վերածնունդ անվամբ քաղաք և շուրջը տնկել միլիոնուկես ծառ: Ես էլ առաջարկ ունեմ. Վերածնունդը թող ունենա 15 փողոց, և դրանք կրեն հայոց պատմական նահանգների անունները:

**Նաղաշ Մարտիրոսյան**

**ԵՊՀ Ժուռնալիստիկայի ֆակուլտետի դեկան**